Sverige-seieren som fortsatt gir hockeygutta gåsehud
For Norge sjokkerte med å slå svenskene på straffer i VM i 2011. Det var den første VM-seieren over stormakten noen gang. - Jeg har smugkikket litt på det klippet der noen ganger allerede. Det gir gåsehud og er veldig morsomt. Det er det som går gjennom kroppen når jeg ser det igjen, sier Marius Holtet da VG viser ham bildene av Lars Haugens frekke «pokecheck» på stjernespilleren Loui Eriksson. - Har du følelsen av at det kan skje igjen? - Ja, selvfølgelig. Det er derfor vi spiller. Haugen blir kjempeviktig i dag også. Han har stått bra i de første kampene, sier Holtet.Historien om målvakten som kom som tredjekeeper og plutselig ble norsk VM-helt og KHL-proff er fortalt mange ganger. Nå er det mange klubber som kan tenke seg Haugen på lønningslista. - Jeg husker det der ganske godt. Det er mange minner og mye glede som kommer når jeg ser det igjen. Det er noe av det største jeg har opplevd med landslaget. Og jeg var glad for Haugen der også, som kom fra ingenting og gjorde det der. Det er moro, sier kaptein Ole-Kristian Tollefsen til VG. HOCKEYBLOGGEN:Rundspilt - men hockeygutta kan slå Sverige Både han og Holtet måtte stå over tirsdagens kamp etter å ha pådratt seg suspensjoner mot Danmark. Duoens fysiske nærvær var sårt savnet i stortapet mot Canada. - Om de savnet meg vet jeg nå ikke. Men vi må spille sterkere og være mer desperate. Vi kan ikke tape duellene så lett som vi gjorde, sier kapteinen.Til kveldens kamp stokker landslagssjef Roy Johansen litt om på mannskapet. Martin Røymark dyttes opp sammen med Mads Hansen og Per-Åge Skrøder, mens Patrick Thoresen skal holde Kristian Forsberg og Marius Holtet med selskap. - Det kan være bra å få litt andre omgivelser. Patrick er en kjempebra spiller, som det er moro å spille med. Røymark er også bra, men noen ganger når det ikke fungerer helt kan det være bra å bytte litt, sier Holtet, som nå altså får med seg lagkameraten fra guttedagene. - Kan man håpe på litt Hamar-kjemi mellom deg og Thoresen? - Jeg får håpe det ikke blir som da vi var kjempesmå, for da blir det bråk. Vi var litt hissige på hverandre da, men vi klarer vel å hindre det nå, sier Färjestad-spilleren og gliser. - Hvorfor ble det bråk? - Begge ville vel være best, sikkert. Vi hadde vel vinnerinstinktet der også. Men jeg og Patrick har høy takhøyde med hverandre, så vi kan nok si fra også, smiler Holtet.
De norske hockeygutta får fortsatt gåsehud av å se bildene fra den historiske seieren fra to år tilbake. I kveld får de sjansen til å lage nye minner mot Sverige.